Leon van Nierop se fliekresensie: 1917 | Maroela Media
Met George MacKay en Dean-Charles Chapman
Om hierdie andersoortige oorlogfilm behoorlik te verstaan, en baie resensente noem dit "die beste rolprent wat nog oor oorlog gemaak is", moet 'n mens die sogenaamde "enkelskoot tegniek" onder die knie kry.
Sam Mendes het die beroemde kinematograaf, die multibekroonde Roger Deakins, opdrag gegee om die hele storie in een skoot te skiet. Daar mag dus geen merkbare redigeerpunte wees nie. Dit moet lyk asof ons die stryd saam met die manskappe in die werklike tyd deurbring waarin die insident plaasvind. En dit maak 1917 so uniek. Daarom moet jy dit in Imax of Xtreme-teaters sien. Want jy is saam met die soldate binne en buite die loopgrawe. Jy val deur modderpoele, duik weg vir vliegtuie en sien hoe die dood aankom.
Die immer-bewegende kamera snel saam met twee manskappe deur 'n niemandsland besmet met bomme, lyke en skrapnel. Dit rondomtalie, draai, val, duik, koets en gly voor die karakters uit terwyl bomme rondom ons en hulle val. Selde tevore het 'n kamera so intens deelgeneem aan die aksie. En is oorlog so realisties uitgebeeld sonder om dit "gehoorvriendelik" te maak.
Die rolprent is op 'n ware insident gebaseer, skynbaar oorvertel deur een van Sam Mendes se voorsate. Twee Britse soldate word deur hul bevelvoerders opdrag gegee om 'n lewensbelangrike brief deur gevegslinies en buite die veiligheid van die loopgrawe te gaan aflewer. Daarvolgens word 'n aanval gekanselleer en afgestel, want die Duitsers is besig om die Britte in 'n lokval te lei waarin 1 600 manskappe afgemaak sou word. Ons maak die reis mee.
1917 is soos niks wat jy al in 'n oorlogfilm gesien het nie. Die naaste hieraan is Kubrick se Paths of Glory en Kubrick se Full Metal Jacket. Maak jouself gereed om self in die loopgrawe weg te duik en vir bomme te koes. Die uitmuntende rolprent is pas vir 10 Oscars benoem, onder andere as beste rolprent.